Mestská časť Bratislava – Nové Mesto
Materiál na rokovanie
Miestneho zastupiteľstva
dňa: 21.06.2011

 

S p r á v a
z kontroly  oddelenia územného plánu a životného prostredia
- referát životného prostredia MÚ B-NM
___________________________________________________________________

Predkladá :                                                          	Materiál obsahuje :
---------------                                                                     -------------------------
Ing. Ján Dubravec                                                       	1. Návrh uznesenia
miestny kontrolór	                                  		2. Dôvodovú správu
								3. Správu

Spracovateľ :                                                       	Stanovisko právnej skupiny :
------------------	                                                     --------------------------------------
Ing. Ján Dubravec	                                  	           nie je potreba právneho
miestny kontrolór	                                                     posúdenia

Na rokovanie prizvať :
------------------------------
Ing. Miriam Kamhyiehovú
ved. odd. ÚPŽP MÚ B-NM                                                 

Jún 2011

Návrh uznesenia	

Miestne zastupiteľstvo  

schvaľuje  

Správu z kontroly oddelenia územného plánu a životného prostredia - referát životného prostredia MÚ B-NM 

      a/  s pripomienkami

      b/  bez pripomienok

Dôvodová správa

Na základe plánu kontrolnej činnosti útvaru miestneho kontrolóra MČ B-NM              na I.  polrok  2011, schváleného  na 1. zasadnutí Miestnej rady MČ B-NM uznesením č. 1/04  zo dňa 25.1.2011 a v súlade so Zásadami kontrolnej činnosti samosprávy MČ B-NM,  miestny  kontrolór s pracovníčkami útvaru kontroly vykonal kontrolu oddelenia územného plánu a životného prostredia - referát životného prostredia MÚ B-NM.
	Cieľom kontroly bolo preveriť výkon činností na úseku oddelenia územného plánu a životného prostredia - referátu životného prostredia za obdobie rokov 2009   a 2010 v súlade s platnými právnymi normami a všeobecne záväznými nariadeniami MČ B-NM a hl. mesta Bratislavy.

S p r á v a
z kontroly  oddelenia územného plánu a životného prostredia
- referát životného prostredia MÚ B-NM
_________________________________________________________________

	Miestny kontrolór mestskej časti Bratislava - Nové Mesto s pracovníčkami útvaru kontroly vykonal na základe plánu kontrolnej činnosti útvaru miestneho kontrolóra MČ B-NM na I. polrok 2011, schváleného na 1. zasadnutí Miestnej rady MČ B-NM uznesením č. 1/04  zo dňa 25.1.2011 a v súlade so Zásadami kontrolnej činnosti samosprávy MČ B-NM, kontrolu oddelenia územného plánu a životného prostredia - referát životného prostredia MÚ B-NM.
	Cieľom kontroly bolo preveriť výkon činností na úseku oddelenia územného plánu a životného prostredia - referátu životného prostredia za obdobie rokov 2009   a 2010 v súlade s platnými právnymi normami a všeobecne záväznými nariadeniami MČ B-NM a hl. mesta Bratislavy. 

Program kontroly bol zameraný na :

1. Obstarávanie prác vecnej časti kapitoly rozpočtu MČ B-NM, spravovanej referátom životného prostredia, zameranej na štruktúru výdavkov

2. Zabezpečenie činností súvisiacich s informačnými, reklamnými a propagačnými zariadeniami v súlade so zákonom č. 50/1976 Zb. o územnom plánovaní              a stavebnom poriadku v znení n.p. a zákonom č. 71/1967 Zb. o správnom konaní v znení n.p. / evidencia a výber správnych poplatkov/

3. Vykonávanie vodoprávnych konaní v súlade so zákonom č. 364/2004 Z.z.             o vodách a o zmene zákona č. 372/1990 Zb. o priestupkoch v znení n.p.

4. Zabezpečenie činností v oblasti starostlivosti o zeleň na území MČ B-NM v súlade so všeobecne záväzným nariadením MČ B-NM č. 3/1996, resp. VZN mesta Bratislavy č. 8/1993

5. Vykonávanie činností  súvisiacich s výrubom drevín a náhradnou výsadbou podľa zákona č. 543/2002 Z.z. v znení n.p. a zákonom o správnom konaní                    č. 71/1967 Zb. v znení n.p. / evidencia a výber správnych poplatkov/

K bodu 1/

	Kontrolná skupina preverila čerpanie finančných nákladov z rozpočtu MČ      B-NM súvisiacich s ochranou životného prostredia za roky 2009 a 2010, ktorého zámerom je utváranie a ochrana zdravých podmienok a zdravého spôsobu života obyvateľov MČ B-NM a odstraňovanie nepriaznivých a rušivých vplyvov, ktoré znižujú kvalitu života občanov: 
1. Likvidácia odpadu - odstránenie nelegálnych skládok odpadu bola v roku 2009 zabezpečená operatívne v jedenástich lokalitách a v roku 2010 v sedemnástich lokalitách. Náklady sa čerpali podľa aktuálnej potreby. V roku 2009, vzhľadom na podnety vlastníkov garáží v lokalite Zátišie, bolo vydané rozpočtové opatrenie vo výške 5.000,- € /Star-2508/2009/ na likvidáciu odpadov, uložených v rozpore so zákonom. Rozpočet bol prekročený o 4.827,72 €, t.j. skutočné čerpanie bolo vo výške 30.386,72 €, plnenie - 119%. V roku 2010 sa jednalo o čerpanie vo výške 14.939,84 €, plnenie - 64,3%. Likvidácia odpadu, uloženého v rozpore so zákonom    o odpadoch v lokalite Zátišie, bola vykonávaná v zmysle cenovej ponuky firmou ŠPEP – Štefan Petráš, Račianska 188, BA, oprávnenej na nakladanie                       s komunálnymi odpadmi v zmysle zákona a Štatútu hlavného mesta SR Bratislavy. Výber uvedenej firmy bol vykonaný v zmysle zákona č.25/2006 Z.z. o verejnom obstarávaní. 
Kontrolou žiadaniek na objednávky, objednávok, vystavených faktúr, príloh     k faktúram a platobných poukazov, neboli zistené nedostatky. 

2. Systém zberu psích exkrementov - finančné prostriedky boli použité na zber, prepravu a likvidáciu tohto druhu odpadu, na doplňovanie stojanov ekologickými vrecúškami na zber, resp. na opravu poškodených zberných nádob. Podľa vyjadrenia zodpovednej pracovníčky zvýšený interval odvozu v niektorých lokalitách sa v roku 2009 neprejavil v očakávanej miere v porovnaní s predchádzajúcimi rokmi. Čerpanie rozpočtu bolo vo výške 17.508,82 €, plnenie - 87,9 %. V roku 2010 sa jednalo o čerpanie vo výške18.366,09 €, plnenie - 92 %. Inštaláciu a servis 66 špeciálnych nádob - košov na psie exkrementy spolu s ekologickými vrecúškami a inštaláciu, servis a obsluhu 9 ks špeciálnych stojanov so zásobníkmi na vrecúška, denný zber /3x týždenne/, odvoz a likvidáciu odpadu zabezpečuje firma VK Servis, spol. s r.o., Klímová 35, BA, na základe uzatvorenej zmluvy o dielo a dodatkov k zmluve. 
Kontrolou fakturácie, odovzdávacích a preberacích protokolov, ako                   i platobných poukazov, neboli zistené nedostatky.

3. Čistota priestranstiev - čistenie verejných priestranstiev v MČ B-NM v 22 lokalitách je zabezpečované pracovníkmi, ktorí túto prácu vykonávajú na dohodu o pracovnej činnosti. V uvedenej položke je zahrnuté úrazové poistenie, odmeny zamestnancov, pracovné odevy, obuv a pracovné pomôcky. Čerpanie rozpočtu bolo v roku 2009 na úrazové poistenie vo výške 197,22 €, plnenie na 99,1%, odmeny vo výške   24.912,35 €, plnenie na 99,6%, pracovné odevy a obuv vo výške 49,80 €, plnenie na  99,6% a pracovné pomôcky vo výške 397,94 €, plnenie na 79,9%. V roku 2010 sa jednalo o čerpanie na úrazové poistenie vo výške 196,- € /rozpočet 266,- €/, na odmeny vo výške 24.750,95 € /rozpočet 30.671,- €/, na pracovné pomôcky vo výške 298,45 € /rozpočet 664,- €/. Dodávku plastových vrecúšok na zber odpadu zabezpečuje firma OBAL-MAT, spol. s r.o. na základe výberu formou cenovej ponuky na základe prieskumu trhu v súlade so zákonom o verejnom obstarávaní.	
	Kontrolou fakturácie, platobného poukazu, dodacieho listu, resp. žiadanky na objednávku a objednávky neboli zistené nedostatky. Súčasne boli preverené i doklady /žiadanka na drobný nákup, pokladničný doklad/, súvisiace s nákupom pracovných rukavíc.

4. Čistenie dna jazera Kuchajda - z rozpočtovanej položky bolo hradené vyčistenie dna a okolia jazera od tuhého odpadu pred otvorením kúpacej sezóny s dôrazom na pásmo určené kúpajúcim /21.971 m2/. V roku 2009 sa jednalo o čiastku 2.200,- € - 100% plnenie. V roku 2010 sa jednalo o čiastku 2.300,- €,  plnenie - 99%. V zmysle zákona č.25/2006 o verejnom obstarávaní MÚ B-NM uskutočnil na vykonanie uvedených prác výber firmy na základe prieskumu trhu. Práce boli vykonané              v zmysle cenovej ponuky Klubu športových potápačov OCTOPUS Bratislava, Vajnorská 51, BA.
	Kontrolou fakturácie, platobného poukazu, informačnej správy z čistenia jazera, resp. žiadanky na objednávku a objednávky neboli zistené nedostatky.

5. Ošetrovanie drevín - rozpočtované náklady boli v roku 2009 čerpané na postrek 77 ks drevín proti škodcovi ploskáčikovi pagaštanovému v ôsmich lokalitách MČ B-NM. Výška finančných nákladov bola v rozpočte určená na základe predchádzajúceho roka. V roku 2009 sa jednalo o čiastku 1.924,23 €, t.j. 96,6% plnenie. V roku 2010 sa jednalo o čiastku 2.324,- €, plnenie - 100 %. Oproti minulým rokom sa výskyt rozšíril aj na ďalšie jedince a preto sa počet drevín, na ktorých bol uskutočnený postrek zvýšil na 84 kusov, pričom 27 drevín bolo postriekaných dvakrát. Dezinsekcia bola vykonaná prostredníctvom oprávnenej osoby /doložené doklady/ na základe výberu uchádzača podľa cenovej ponuky spoločnosťou K - TRADE spol. s r.o.,                   Na Záhumní 19, Zohor. 	
	Kontrolou  platobného rozkazu, fakturácie, objednávky a protokolu o vykonaní práce neboli zistené nedostatky.

6. Výsadba drevín - zakúpenie drevín a materiálu potrebného k výsadbe bolo uskutočnené na základe rozhodnutí o výrube drevín na verejných pozemkoch vo vlastníctve, resp. správe MČ B-NM, a to v roku 2009 v počte 40 ks drevín. Vzhľadom na nižšie ceny za dreviny oproti predpokladaným nákladom bolo plnenie na 85,3%, t.j. 7.081,60 €. V roku 2010 sa jednalo o čiastku 15.149,15 €, plnenie – 130%. Dôvodom prekročeného plnenia bol uskutočnený nákup kríkov na základe žiadostí občanov po posúdení ich opodstatnenosti. Finančné krytie bolo upravené rozpočtovým opatrením starostu č.16 /Star-1774/2010/, ktorým sa presunuli finančné prostriedky vo výške 7.000,- € z čistoty verejných priestranstiev. Okrem uvedeného na všeobecný materiál  bolo v roku 2009 čerpané 4.011,50 € /neplánovaný rozpočet/. Náhradná výsadba drevín bola zabezpečená firmou vybranou na základe prieskumu trhu - cenovej ponuky firmou Slovak Actual spol. s r.o., Ovručská 5, BA.  Dreviny boli zakúpené a vysadené v zmysle podmienok rozhodnutí na výrub a ako náhrada za vyschnuté stromy. Údržbu drevín realizoval EKO-podnik VPS v rámci údržby verejnej zelene v správe MČ B-NM.
	Kontrolou žiadanky na objednávku, objednávky, faktúry a platobného poukazu neboli zistené nedostatky.

7. Zdravé životné prostredie - deratizácia - v zmysle VZN č.10/2002 hl. m. SR Bratislavy, na základe možného a v minulosti častého premnoženia hlodavcov v určitých obdobiach roka, boli predpokladané náklady v roku 2009 vo výške   11.618,- €. Nakoľko k premnoženiu hlodavcov v uvedenom roku nedošlo v predpokladanej miere, finančné prostriedky boli použité len vo výške 5.932,- €, čo je 51,1% plnenie. V roku 2010 sa jednalo o čiastku 4.447,50 € /rozpočet 10.000,- €/. V zmysle zákona o verejnom obstarávaní sa uskutočnil na predmetné práce výber firmy na základe prieskumu trhu /cenová ponuka a doklady potvrdzujúce oprávnenosť vykonávať činnosť deratizácie/. Vybraná bola firma MARK 16 – Konfratér Milan, Banícka 52, Pezinok. Organizácia s víťazom uzatvorila zmluvu o dielo o zabezpečení deratizácie. 
	Kontrolou žiadanky na objednávku, objednávky, faktúry, deratizačného protokolu a platobného poukazu neboli zistené nedostatky.		

8. Zdravé prostredie - veterinárna asanácia - finančné prostriedky na zabezpečenie výkonu asanačných prác, v zmysle Zmluvy č.1/1996 a jej dodatku medzi mestskými časťami a hlavným mestom SR Bratislava, boli použité vo výške 2.873,31 € - 78,7% plnenie. V roku 2010 sa jednalo o čiastku 3.304,36 € /rozpočet 3.651,- €/. V zmysle vyššie uvedenej zmluvy o združení hl. m. SR Bratislava zaslalo i za kontrolované roky tabuľku úhrad finančných prostriedkov poskytnutých na veterinárnu asanáciu podľa jednotlivých mestských častí /počet obyvateľov, podiel v %, ročný poplatok, mesačný poplatok/. Verejné obstarávanie v zmysle zákona č.25/2006 o verejnom obstarávaní uskutočnil Magistrát hl. m. SR Bratislavy.
	Kontrolou predpísaných úhrad a platobných poukazov neboli zistené nedostatky.

9. Zdravé prostredie - dezinsekcia - finančné prostriedky boli navrhnuté vzhľadom na predchádzajúce obdobia vyššie. Postrek proti komárom bol v areáli Kuchajda vykonaný iba raz, opakovane nebolo toto nutné zabezpečiť a ostatné plochy v MČ  B-NM boli postriekané proti komárom na náklady Bratislavy. Čerpanie uvedenej položky bolo z uvedeného dôvodu len vo výške 1.118,- € - 33,7% plnenie. V roku 2010 sa jednalo o čiastku 1.100,- € /rozpočet 3.319,- €/. V zmysle zákona o verejnom obstarávaní bol uskutočnený výber firmy na základe prieskumu trhu podľa cenovej ponuky a bola vybraná spoločnosť K - TRADE spol. s r.o., Na Záhumní 19, Zohor.  	Kontrolou žiadanky na objednávku, objednávky, faktúry, protokolu o vykonaní prác a platobného poukazu neboli zistené nedostatky.

10. Informačný systém o chove psov - jednalo sa o čerpanie finančných prostriedkov na obnovu a realizáciu nápisov na chodníkoch a ostatných spevnených verejných miestach. V roku 2009  boli použité finančné prostriedky vo výške 928,20 € - 79,9% plnenie. V roku 2010 sa jednalo o čiastku 1.130,26 €, plnenie - 97,3 %. Výber dodávateľa bol na základe prieskumu trhu podľa cenovej ponuky a bola vybraná firma – Jozef Talajka ml., Alžbetin Dvor 5, Miloslavov. Po výbere dodávateľa došlo pri výrobe zákazových značiek k predraženiu ponuky na základe zdraženia materiálu. Na základe dopytu verejnosti boli požadované len dve značky a z toho dôvodu v roku 2009 tieto neboli objednané. Firma realizovala len nápisy na chodníkoch.
	Kontrolou žiadanky na objednávku, objednávky, faktúry, protokolu o odovzdaní a prevzatí dodávky a platobného poukazu neboli zistené nedostatky.

11. Prieskumy, rozbory, monitoring a odborné posudky na vodu v Kuchajde - v zmysle Nariadenia vlády SR č.87/2008 Z.z. o požiadavkách na prírodné kúpaliská sa kontroluje kvalita vody, vhodnej na kúpanie, pred začiatkom kúpacej sezóny a počas nej jedenkrát za 14 dní. Z uvedenej položky bol financovaný iba prvotný rozbor vody v jazere Kuchajda. Ďalšie rozbory zabezpečoval EKO-podnik VPS. Vzhľadom na uvedené boli prostriedky čerpané iba vo výške 216,94 € - 40,9% plnenie. V roku 2010 sa jednalo o čiastku 110,- € /rozpočet 830,- €/. Na základe vyhodnotenia cenových ponúk bola vybraná firma, ktorá zabezpečuje opatrenia         v oblasti riadenia kvality vody na kúpanie a ich medzné hodnoty, t.j. Regionálny úrad verejného zdravotníctva, Ružinovská 8, Bratislava.
	Kontrolou žiadanky na objednávku, objednávky, faktúry, podkladov pre zúčtovanie platenej služby a platobného poukazu neboli zistené nedostatky.

12. Prieskumy, rozbory a monitoring - štúdie, expertízy, posudky - čerpanie uvedenej položky v roku 2009 bolo použité na vypracovanie odborného fytopatologického posudku zdravotného stavu 1 ks ovocného stromu – slivky  /40,- €/ a vypracovanie fytopatologického posudku na 2 stromy – jaseň a lipa /25,- €/. Uvedené práce boli vykonané podľa § 47 ods.2 zákona o ochrane prírody a krajiny a na základe VZN MČ B-NM č.3/1996 o starostlivosti o zeleň. Finančné prostriedky boli čerpané vo výške 65,- € – 7,8% plnenie. V roku 2010 sa jednalo o čiastku 780,- € /rozpočet 830,- €/. V roku 2009 posudky vypracovala doc. Ing. Juhásová Gabriela, Csc a Ing. Andrej Bielčik. V roku 2010 posudky vypracoval Ing. Andrej Bielčik, Kafendova 6, BA.
	Kontrolou výberu dodávateľa služby, ako i objednávok a fakturácie doloženej  fytopatologickým a znaleckým posudkom neboli zistené nedostatky.

13. Vybudovanie uzamkýnateľných kontajnerových stojísk - na základe Programu hospodárskeho a sociálneho rozvoja MČ B-NM a jeho operačného programu boli MČ B-NM dňa 16.6.2009 schválené podmienky na prideľovanie nenávratného finančného príspevku pre vybudovanie uzamkýnateľných kontajnerových stojísk. Vzhľadom na spoločný poslanecký návrh prebehlo výberové konanie na vzorovú PD na vybudovanie kontajnerového stojiska. Nakoľko bolo rozhodnuté, že príspevok sa bude vyplácať refundáciou vynaložených prostriedkov a súčasne sa dohodli termíny odsúhlasenia jednotlivých dokumentov, potrebných pre pridelenie finančných prostriedkov, v roku 2009 neboli predložené žiadne úplné žiadosti, t.j. chýbala faktúra, resp. prehľad vynaložených finančných prostriedkov, z toho vyplýva  0,0% plnenie. V roku 2010 boli uvedené finančné prostriedky čerpané vo výške 2.489,55 € /rozpočet 33.194,- €/ Uvedené finančné prostriedky boli na základe rozpočtového opatrenia starostu č.16 /Star-1774/2010/ presunuté vo výške 7.000,- € do výsadby drevín.

	Preverením programovaného rozpočtovania za roky 2009 a 2010 bolo zistené, že finančné prostriedky rozpočtované na nákup zberných nádob a prieskumy tzv. neriadených skládok neboli v uvedených rokoch čerpané. Taktiež v roku 2009 neboli čerpané finančné prostriedky v položke - vybudovanie uzamkýnateľného stojiska kontajnerov.
	Hospodárenie s finančnými prostriedkami bolo realizované v rámci schváleného rozpočtu mestskej časti, pri dodržaní pravidiel hospodárenia a účelového použitia finančných prostriedkov.

K bodu 2/

	Kontrolou predloženej spisovej dokumentácie, týkajúcej sa zabezpečenia činností súvisiacich s informačnými, reklamnými a propagačnými zariadeniami boli zistené nasledovné skutočnosti :
	Žiadosti o povolenie informačného, reklamného a propagačného zariadenia  obsahovali  požadované údaje v súlade s § 15 Vyhl. MŽP SR č. 453/2000 Z.z., ako údaje o žiadateľovi /meno, názov, sídlo/, druh, účel, miesto umiestnenia zariadenia, označenie nehnuteľnosti, resp. parc. číslo pozemku podľa katastra nehnuteľností, kde má byť zariadenie umiestnené a iné údaje. K predmetným žiadostiam boli doložené  doklady preukazujúce vlastnícke alebo iné právo žiadateľa umiestniť na stavbe, pozemku navrhované zariadenie /LV, zmluva o nájme/, náčrt umiestnenia     a výkres zariadenia a ostatné súvisiace doklady. V prípade nedoloženia potrebných dokladov k podanej žiadosti o povolenie, bolo konanie prerušené a žiadatelia boli vyzvaní na doplnenie chýbajúcich dokladov. K žiadosti o povolenie umiestnenia reklamných zariadení v MČ B-NM  bolo doložené stanovisko hlavného architekta MČ B-NM vrátane doby trvania povolenia, prípadný nesúhlas s umiestnením zariadenia  bol zdôvodnený /napr. vysoká koncentrácia existujúcich reklamných zariadení           v záujmovej lokalite/. 
	Starosta MČ B-NM ako príslušný správny orgán podľa § 17, ods. 3 zákona    č. 377/1990 Zb. o hl. m. SR Bratislavy v znení neskorších zmien a doplnkov, Štatútu hl. m. SR Bratislavy v znení platných dodatkov, zákona č. 50/1976 o územnom plánovaní a stavebnom poriadku v znení neskorších zmien a doplnkov a zákona      č. 71/1967 Zb. o správnom konaní v znení neskorších zmien a doplnkov  oznamuje začatie správneho konania vo veci povolenia umiestnenia reklamných zariadení  účastníkom konania a dotknutým orgánom štátnej správy, samosprávy, zúčastneným osobám a iným osobám, ktorých sa konanie týka. Doba podania námietok                 a pripomienok k danej veci  bola pre účastníkov konania určená na 10 pracovných dní od doručenia predmetného oznámenia. 
	Pri splnení  požadovaných podmienok a neuplatnenia si žiadnych pripomienok v stanovenej lehote účastníkmi konania, bolo rozhodnutím starostu MČ B-NM ako príslušného správneho orgánu povolené žiadateľovi umiestniť reklamné zariadenie  na dobu určitú. V predmetnom rozhodnutí bola žiadateľovi uložená povinnosť po uplynutí času trvania povolenia zariadenie odstrániť, resp. požiadať o predĺženie jeho povolenia. 
	Ďalej bolo zistené, že poverenou pracovníčkou kontrolovaného subjektu je vedená evidencia reklamných zariadení na území MČ B-NM, obsahujúca okrem identifikácie žiadateľa aj popis lokality umiestneného reklamného zariadenia, parcelné číslo, počet /ks/ zariadení, číslo vydaného rozhodnutia s uvedením  doby platnosti, resp. údaje o novom rozhodnutí /žiadosť o predĺženie povolenia/. Preverením správnosti vedenia predmetnej evidencie porovnaním údajov                  v jednotlivých spisových obaloch neboli zistené nezrovnalosti. 

 	Kontrolou zameranou na evidenciu a výber správnych poplatkov podľa zákona č. 145/1995 Z.z. o správnych poplatkoch v znení n.p. neboli zistené nedostatky. Výber správneho poplatku za povolenie informačného, reklamného alebo propagačného zariadenia vo výške 49,50 € za každé jednotlivé zariadenie bol           v súlade so sadzbou poplatku položky 62, písm. a/ ods. 3 sadzobníka správnych poplatkov. Správny poplatok bol poplatníkom uhradený pri podaní žiadosti                 o povolenie v pokladni MÚ B-NM, resp. poštovou poukážkou alebo prevodom na účet MÚ B-NM. Poverenou zamestnankyňou kontrolovaného oddelenia je vedená evidencia správnych poplatkov v súlade s § 15a  zákona o správnych poplatkoch. Kontrolná skupina náhodným výberom preverila správnosť vedenia predmetnej evidencie, a to porovnaním s údajmi uvedenými v rozhodnutiach a s údajmi                v súvisiacich  dokladoch, kde nebol zistený nesúlad. 
	V preverovanom období boli vydané rozhodnutia o povolení na umiestnenie  informačného, reklamného a propagačného zariadenia firmám : Nubium, Oris, a.s.,                       Akzent Media, s r.o., Ispa, s r.o., Europlakat – Interwerb, s r.o., Euro AWK, s r.o., Dave, s r.o., Big Board Slovensko, s r.o., Slovenská lekárska komora, P. Kupec, D.M.P. Steel, s r.o., ZIPP, s r.o., Carema, s r.o., Stavoinvesta, s r.o., D. Striško-Dasta, Towers Media, s r.o., Wellis Slovensko, s r.o., a i.. 
	Kontrolou bolo zistené, že v roku 2009 bolo vydaných 40 rozhodnutí                o povolení umiestnenia informačného, reklamného a propagačného zariadenia  na 94 kusov predmetných zariadení, čo predstavovalo príjem do rozpočtu MČ B-NM čiastku 4.653 €.  V roku 2010 bolo vydaných 41 Rozhodnutí na umiestnenie            97 reklamných zariadení, čo predstavovalo čiastku 4.801,50 € v príjmovej časti rozpočtu MČ B-NM. 
	Na základe zistených skutočností kontrolná skupina konštatovala, že postup pri zabezpečovaní činností v súvislosti s informačnými, reklamnými a propagačnými zariadeniami za sledované obdobie je v súlade s príslušnými právnymi normami a na požadovanej úrovni. 

K bodu 3/

	Postup pri zabezpečovaní činností súvisiacich s vykonávaním vodoprávnych konaní upravuje zákon NR č. 364/2004 Z.z. o vodách v znení n.p. a o zmene zákona SNR č. 372/1990 Zb. o priestupkoch v znení n.p /ďalej len vodný zákon/. Mestskej časti B-NM v prenesenom výkone pôsobnosti na úseku štátnej vodnej správy  prislúcha  rozhodovanie vo veciach podľa § 63 vodného zákona.
	Kontrolou vyššie uvedeného bolo zistené, že na základe žiadosti stavebníka   o povolenie na uskutočnenie vodnej stavby /studne/ a na osobitné užívanie vôd - odber podzemných vôd a predložení súvisiacich dokladov /list vlastníctva, projektová dokumentácia studne, kópia z katastrálnej mapy, vyjadrenie príslušného stavebného úradu, vyjadrenie Slovenského hydrometeorologického ústavu/ bolo oznámené  účastníkom konania začatie konania spojené s miestnym zisťovaním v predmetnej veci. Pri neuplatnení si námietok a pripomienok účastníkmi konania a dotknutými orgánmi bolo v danej veci vydané rozhodnutie. V rozhodnutí boli určené záväzné podmienky na uskutočnenie stavby podľa  § 26 ods.2/ vodného zákona, t.j. realizácia stavby v súlade s predloženou dokumentáciou, dodržiavanie BOZP, zabezpečenie OLO a ostatné podmienky.
	Na základe žiadosti stavebníka o vydanie kolaudačného rozhodnutia na vodnú stavbu bolo po preskúmaní a zisťovaní stavu na mieste stavby, ktorá vyhovovala všeobecným technickým požiadavkám na výstavbu a užívanie, rozhodnutím starostu MČ B-NM vydané povolenie na užívanie vodnej stavby a osobitné užívanie vôd.   
	Kontrolou výberu správnych poplatkov za podanie žiadosti vo veci uskutočnenia a užívania vodnej stavby neboli zistené nedostatky. Správne poplatky boli uhradené na účet MÚ B-NM v zmysle pol. 60  písm. d/ sadzobníka správnych poplatkov, t.j. 16,50 € a v zmysle pol. 62a, písm. a/ sadzobníka správnych poplatkov, t.j. 16,50 € za predmetné úkony. Predpisy k úhrade predmetných správnych poplatkov obsahovali okrem požadovaných údajov, t.j. platiteľ, lokalita, suma, č. účtu, VS aj preukázanie vykonania predbežnej finančnej kontroly povereným zamestnancom v súlade so zákonom č. 502/2001 Z.z. o finančnej kontrole                 a vnútornom audite v znení n.p. a v súlade s Metodickým pokynom k citovanému zákonu. Kontrolnej skupine bola súčasne predložená evidencia správnych poplatkov v danej veci, vedená  v súlade s § 15a zákona o správnych poplatkoch. 	
	Preverením  bolo taktiež zistené, že MČ B-NM, ako príslušný správny orgán na úseku štátnej vodnej správy, sa podľa § 28 ods. 1/ vodného zákona  vyjadruje       k zámeru stavby, či je predpokladaná stavba, resp. zmena stavby, možná z hľadiska ochrany vodných pomerov a za akých podmienok ju možno uskutočniť a užívať.  Záväzné stanovisko k predmetnému zámeru bolo vydané na základe posúdenia predložených dokladov /žiadosť o vyjadrenie, projektová dokumentácia, kópia katastrálnej mapy, výpis z KN, vyjadrenie BVS a i. doklady/ a  bolo podkladom pre orgány, vydávajúce rozhodnutia o umiestnení a povolení stavieb podľa iných právnych predpisov. 
	Kontrolu preneseného výkonu pôsobnosti na úseku štátnej správy vo veciach ochrany vôd uskutočňované obcami podľa § 63 zákona  č. 364/2004 Z.z. o vodách    a o zmene zákona SNR č. 372/1990 Zb. o priestupkoch v znení n.p. vykonáva Obvodný úrad životného prostredia v Bratislave, odbor štátnej vodnej správy.            Z predložených dokladov vyplýva, že ostatná kontrola v danej veci bola vykonaná     v roku 2007, a to za obdobie roku 2006. Z vykonanej kontroly bol vypracovaný záznam, t.j. kontrolným orgánom neboli zistené porušenia všeobecne záväzných právnych predpisov ani interných predpisov vydaných na ich základe. 

	Kontrolou bolo zistené, že činnosti súvisiace s vodoprávnymi konaniami boli zabezpečované v súlade s príslušnými právnymi predpismi a na požadovanej úrovni.

K bodu 4/

	Okrem činností, súvisiacich s výrubom drevín a ich náhradnou výsadbou,  kontrolná skupina preverila i ďalšie činnosti, súvisiace s ochranou životného prostredia, ktorého zámerom je utváranie a ochrana zdravých podmienok a zdravého spôsobu života obyvateľov MČ B-NM a odstraňovanie nepriaznivých a rušivých vplyvov, ktoré znižujú kvalitu života občanov. 
Jednalo sa o zabezpečenie údržby zelene /odstránenie stromov, orezy stromov, resp. odstránenie koreňových systémov, zmladenie kríkových systémov/ na pozemkoch zverených do správy MČ B-NM od hl. m. SR Bratislavy, ktoré sú v zozname pozemkov, na ktorých má EKO-podnik VPS vykonávať údržbu verejnej zelene.  Uvedené práce boli vykonávané na základe terénnej obhliadky pracovníkmi referátu životného prostredia MÚ B-NM a Divízie údržby zelene EKO-podniku VPS na základe žiadostí občanov MČ B-NM. Orezy stromov boli vykonávané z dôvodu presvetlenia drevín rastúcich pred bytovými domami, vyvetvenia stromov z dôvodu prechodu pre chodcov, presvetlenia z dôvodu nadmerného tienenia a odstránenia konárov zasahujúcich do fasád bytových domov, odstránenia vyschnutých drevín a pod. Orezy konárov listnatých stromov s priemerom viac ako 5 cm sú realizované v období vegetačného pokoja od 30.septembra do 1.apríla v súlade s Vyhláškou Ministerstva životného prostredia SR č.492/2006 Z.z., ktorou sa vykonávajú niektoré ustanovenia zákona o ochrane prírody a krajiny. Zabezpečenie týchto činností si nevyžadovalo vydanie rozhodnutí. Požadované práce sú začleňované do harmonogramu údržby verejnej zelene v priebehu vegetačného obdobia. Orezy ohrozujúcich suchých konárov je možné realizovať aj mimo uvedeného obdobia.  
	Ďalšou preverovanou činnosťou boli konania vo veci znečistenia komunikácií, chodníkov, predzáhradiek a pod. na základe podnetu zo strany občanov a obhliadky uskutočnenej pracovníkmi životného prostredia. Ak sa nejednalo o verejné priestranstvo, boli vyzvané správcovské spoločnosti zastupujúce vlastníkov bytových domov, resp. vlastníci bytových domov alebo užívatelia nehnuteľností o odstránenie znečistenia z pozemkov s určenými parcelnými číslami podľa situačnej mapy. Zároveň boli upozornení na ustanovenia VZN MČ B-NM č.4/1996 o dodržiavaní čistoty a poriadku v znení neskorších zmien a doplnení a ustanovenia VZN MČ B-NM č.3/1996 o starostlivosti o zeleň. EKO-podnik VPS v rámci MČ B-NM zabezpečuje starostlivosť o zeleň na verejných pozemkoch a údržbu komunikácií III. a IV. triedy, t.j. odstránenie znečistenia a odburinenie dotknutej lokality.	
	Kontrolované oddelenie vykonáva i miestne zisťovania, z ktorých sú vypracované záznamy. Jedná sa najmä o obhliadky v okolí stavieb, t.j. chodníkov a komunikácií. V prípade zistenia znečistenia sa v zmysle vypracovanej zápisnice stavebná spoločnosť zaväzuje na zabezpečenie likvidácie stavebného odpadu, resp. zabezpečenia stromov na stavenisku proti poškodeniu zo stavebnej činnosti. Ďalšie miestne zisťovania sú zamerané vo veci prerokovania znečistenia v okolí kontajnerových stojísk, resp. premiestnenia kontajnerových stojísk na základe podnetu občanov z dôvodu zhoršenia obslužnosti a hlučnosti pri manipulácii s kontajnermi. V zmysle VZN hl. m. SR Bratislavy č.12/2001 o nakladaní s komunálnymi odpadmi a drobnými stavebnými odpadmi v znení neskorších zmien a doplnkov, stanovište kontajnera nesmie vytvárať prekážku na pozemnej komunikácii. Miestne zisťovania sú zamerané najmä na vyššie uvedené skutočnosti. V prípade znečistenia sú vlastníci pozemkov vyzvaní na vyčistenie a pravidelnú údržbu zelene. Čo sa týka neprihlásených producentov komunálnych odpadov, ako i znečistenia komunikácií II. triedy, riešenie tohto problému je v kompetencii Magistrátu hlavného mesta Bratislavy. EKO-podnik VPS v kontrolovaných rokoch vlastnými kapacitami z rozpočtu MČ B-NM zabezpečoval vyberanie malých odpadových košov, uličný odpad z čistenia komunikácií, odpad z Tržnice, biologicky rozložiteľný odpad z údržby verejnej zelene, drobný stavebný odpad a zber nadrozmerného odpadu z domácností dvakrát ročne. Uvedený podnik je držiteľom povolení na zber a zhromažďovanie uvedených odpadov a má uzatvorené zmluvy s prevádzkovateľmi skládok na komunálny odpad. Magistrát hl. mesta poskytuje mestskej časti veľkoobjemové kontajnery na likvidáciu skládok.
	Kontrolou dokumentácie súvisiacej s vykonávaním deratizácie bolo zistené, že táto je MČ B-NM vykonávaná ako jarná a jesenná v zmysle VZN hl. m. SR Bratislavy č.10/2002 o celoplošnej deratizácii na území hl. m. SR Bratislavy. Jedná sa o celoplošnú deratizáciu verejných priestranstiev prostredníctvom firmy vybratej v súlade so zákonom o verejnom obstarávaní v k.ú. Nové Mesto /5,5 km2/ a v k.ú. Vinohrady /2,9 km2/. V prípade, že firmy sídliace na území MČ B-NM zašlú hlásenia o vykonaní deratizácie na MÚ B-NM, tieto hlásenia sú postúpené ako vecne príslušnému orgánu Magistrátu hl. mesta SR Bratislavy.
	Premnoženie komárov na území mesta Bratislavy bol v MČ B-NM riešený tým, že pracovníci referátu životného prostredia vykonali kontroly stavu komárov v areáli Kuchajda a na základe výšky finančných prostriedkov vyčlenených v rozpočte na uvedenú činnosť navrhli zrealizovať plošný dezinsekčný zásah na Kuchajde. Dezinsekcia bola vykonaná  firmou vybranou v súlade so zákonom o verejnom obstarávaní. Postrek Kuchajdy bol zrealizovaný v zmysle Čl. 34 ods. 4 Štatútu hl. mesta SR Bratislavy, podľa ktorého postrek môžu zabezpečovať mestské časti vo vlastnej réžii. Ďalšie vytypované lokality - ohniská výskytu získané na základe hlásení od občanov a prieskumu situácie, v ktorých bolo potrebné vykonať dezinsekciu /areály materských škôl, detských ihrísk, parky/ boli nahlásené Magistrátu hl. mesta SR Bratislavy, ktorý v rámci celej Bratislavy zabezpečil postrek proti komárom. 
	V zmysle Zmluvy o združení č.1/1996 uzatvorenej podľa §§ 829-841 Občianskeho zákonníka a Zmluvy o dielo uzatvorenej podľa § 536 a následne Obchodného zákonníka v roku 2006 medzi Hlavným mestom SR Bratislava a Slobodou zvierat na zabezpečenie veterinárnej asanačnej služby na území hl. mesta SR Bratislavy sú zasielané MÚ B-NM výkazy vykonaných prác Slobodou zvierat. Jedná sa o mesačné evidencie  zasielané  útulkom Slobody zvierat /nálezy, umiestnenia, mačky, psy, kadávery, eutanázie, úhyn/. Okrem uvedeného Miestny úrad B-NM – referát životného prostredia sa podieľa spolu so Slobodou zvierat, resp. Regionálnou veterinárnou a potravinovou správou i na riešení problematiky zvierat obyvateľov MČ B-NM /psy, mačky, holuby/. 
	V zmysle VZN MČ B-NM č.1/2003 o podmienkach a podrobnostiach držania psov referát životného prostredia riešil v kontrolovanom období i nahlásenia občanov o nedostatku nádob na zber psích exkrementov /v súčasnosti 66 ks/ a voľný pohyb psov /umiestnenie zákazových značiek - nápisy, tabule/. Umiestňovanie uvedených nádob vychádza z platnej legislatívy, t.j. zákona č.282/2002, ktorým sa upravujú niektoré podmienky držania psov /na miestach, kde sú umiestnené zberné nádoby, je voľný pohyb psa povolený/. V zmysle VZN MČ B-NM č.1/2003 o podmienkach a podrobnostiach držania psov je možné využiť, ak sa v blízkosti nenachádza kôš na psie exkrementy i zbernú nádobu na komunálny odpad. V prípade sťažností občanov ohľadom nadmerného znečisťovania trávnatých plôch je MÚ B-NM vyzvaná  Okrsková stanica Mestskej polície Bratislava - Nové Mesto o zabezpečenie vykonávania kontrol, najmä v priebehu ranných a večerných hodín. Zistené priestupky boli riešené pokutou, resp. priestupkovým konaním.
	Kontrolou dokumentácie súvisiacej s ochrancami čistoty boli preverené dohody o pracovnej činnosti na dohodnutú prácu - vyčistenie prideleného verejného priestranstva podľa dojednaného týždenného pracovného času a odmeny za vykonanú prácu. Dohody o pracovnej činnosti sú uzatvárané podľa § 228 Zákonníka práce. Ďalej bolo prekontrolované splnenie ďalších dohodnutých podmienok podľa   § 224 Zákonníka práce, t.j. výkazy o vykonaní práce. Tieto zamestnanci odovzdávajú na MÚ B-NM posledný pracovný deň každého mesiaca počas trvania dohody o pracovnej činnosti.
	Podnety na zlepšenie životného prostredia v MČ B-NM zaslané občanmi boli riadne prešetrené a v rámci legislatívnych, finančných a technických možností i vybavené.

	Sťažnosti občanov na postupy súvisiace s výkonom štátnej správy eviduje a ich vybavenie kontroluje kontrolór mestskej časti, o čom aj pravidelne podáva informáciu do zastupiteľstva mestskej časti. Zamestnanci kontrolovaného oddelenia pravidelne komunikujú s kontrolórom mestskej časti, ich činnosť je pod verejnou kontrolou vykonávanou priamo poslancami mestskej časti a občanmi prostredníctvom kancelárie poslancov, do ktorej občania prinášajú svoje poznatky. 

	Priestupok súvisiaci s ochranou životného prostredia bol v roku 2009 riešený v jednom prípade /uložený odpad v rozpore so zákonom č.223/2001 o odpadoch/. Pokuta vo výške 165,96 € bola uhradené dňa 29.04.2009. V roku 2010 bol taktiež priestupok riešený v jednom prípade /nezabezpečenie údržby zelene v rozpore s VZN MČ B-NM č.3/1996 o starostlivosti o zeleň na území MČ B-NM/. Rozhodnutie o uložení pokuty  vo výške 1.659,50 € nadobudlo vykonateľnosť dňom 28.1.2011. Do  ukončenia predmetnej kontroly  nebola uložená pokuta uhradená.	

	Kontrolou vykonávania vyššie uvedených činností neboli zistené porušenia súvisiacich právnych, resp. vnútorných noriem.

K bodu 5/

	Kontrolou rozhodnutí a dokumentácie súvisiacich s výrubom drevín bolo zistené, že v roku 2009 bolo vydaných 39 rozhodnutí a v roku 2010 sa jednalo o 41 rozhodnutí.
	MČ B-NM vykonávajúca štátnu správu v prvom stupni vo veciach ochrany prírody podľa § 69 ods.1 písm. d/ a h/ zákona  č. 543/2002 Z.z. o ochrane prírody a krajiny v znení neskorších predpisov, v súlade s Čl. 69 ods. 2 Štatútu hlavného mesta SR Bratislavy a na základe žiadostí podľa § 47 ods. 3 a 4 a § 48 ods.1, zákona č. 543/2002 Z.z. o ochrane prírody a krajiny v znení neskorších predpisov, v súlade s § 46 zákona č.71/1967 Zb. o správnom konaní v znení neskorších predpisov vydáva súhlas na výrub drevín. Neoddeliteľnou súčasťou rozhodnutí sú použité prirážkové indexy podľa prílohy č.35 vyhlášky Ministerstva životného prostredia, ktorou sa vykonáva vyššie uvedený zákon /nepriaznivý vplyv drevín na statiku objektov a budov, vek drevín/. V súlade s § 82 ods.12 zákona MČ B-NM určuje v rozhodnutí bližšie podmienky vykonania výrubu /vegetačný pokoj, odpratanie zvyškov po výrube/ a v súlade s § 48 ods.1 zákona ukladá žiadateľom zabezpečiť náhradnú výsadbu v určenom termíne a preukázanie splnenia podmienok vykonania uloženej náhradnej výsadby správnemu orgánu. Neoddeliteľnou súčasťou rozhodnutia je situačný nákres so zakreslenými drevinami. 
Kontrolou dokumentácie súvisiacej s vydanými rozhodnutiami boli preverené žiadosti s odôvodneniami výrubu, vlastníctvo pozemkov, na ktorých dreviny určené na výrub rástli, kópie listov vlastníctva nie staršie ako 3 mesiace, kópie katastrálnej mapy umožňujúcej identifikáciu drevín v teréne,  upovedomenie o začatom správnom konaní v predmetnej veci i občianske združenie Mestský výbor Slovenského zväzu ochrancov prírody a krajiny a  SIŽP – inšpektorát ochrany prírody v súlade s § 82 ods.6 predmetného zákona, zápisnice z ústneho konania spojeného s miestnym zisťovaním, predpis a úhrada správneho poplatku žiadateľom v zmysle zákona  č.145/1995 Z.z. o správnych poplatkoch v znení neskorších predpisov, resp.             v zmysle Čl. 69 ods. 2 a Čl. 91 ods. 2 Štatútu hlavného mesta SR Bratislavy.          Vo všetkých prvostupňových rozhodnutiach, ktoré boli vydané v kontrolovaných rokoch, boli lehoty v zmysle zákona dodržané.
Podľa zákona NR SR č.145/1995 Z.z. o správnych poplatkoch v znení n.p. je žiadateľ povinný uhradiť správny poplatok za vydanie rozhodnutia o súhlase na výrub v hodnote 66,39 € pre právnické osoby a pre fyzické osoby 6,64 €. Samotný výrub zrealizuje na vlastné náklady žiadateľ, ktorý v zmysle zákona č.543/2002 Z.z. o ochrane prírody a krajiny uskutoční aj primeranú náhradnú výsadbu do výšky jej spoločenskej hodnoty na vopred určenom mieste, a to na svoje náklady.
Z dôvodov uvedených v § 89 zákona môže konajúci správny orgán na návrh alebo z vlastného podnetu súhlas na výrub drevín zmeniť alebo zrušiť. V roku 2009 došlo ku zmene rozhodnutia v 13 prípadoch a v roku 2010 v 4 prípadoch. Kontrolou nových rozhodnutí kontrolná skupina preverila dôvody zmeny, t.j. predĺženie termínu náhradnej výsadby /kolaudácia stavby, súdny spor s pôvodným vlastníkom nehnuteľnosti, výstavba inžinierskych sietí a komunikácie, neskorší termín vydania stavebného povolenia, nový stavebník a pod./. I v týchto prípadoch boli preverené predpisy a úhrady správneho poplatku. 
	Kontrolou preukázania splnenia podmienok náhradnej výsadby neboli zistené nedostatky. Boli preverené oznámenia o výrube drevín, ako i oznámenia o náhradnej výsadbe. V prípade nepreukázania realizácie náhradnej výsadby v termíne určenom v rozhodnutí MÚ B-NM zasiela dotknutému účastníkovi konania výzvu na preukázanie splnenia podmienok. 	
	V prípadoch zastavenia správneho konania vo veci výrubu stromov boli preverené dôvody neudelenia súhlasu MČ B-NM. Jednalo sa o prípady, kedy žiadatelia nepredložili všetky doklady podľa § 17 Vyhlášky Ministerstva životného prostredia SR č.24/2003 Z.z., ktorou sa vykonávajú niektoré ustanovenia zákona č.543/2002 Z.z. v znení n.p. potrebné pre začatie konania a vydania rozhodnutia. Správne konanie bolo zastavené po predchádzajúcej výzve o doplnenie dokladov a prerušenia správneho konania na dobu do 30 dní od doručenia rozhodnutia.

Z á v e r :
	Na základe vykonanej kontroly oddelenia ÚPŽP MÚ B-NM podľa vypracovaného programu kontroly vyplýva, že na preverovaných úsekoch činnosti neboli kontrolným orgánom zistené nedostatky a z uvedenej kontroly bol vypracovaný záznam.
	Kontrolná skupina na záver hodnotí prístup poverených zamestnancov  oddelenia k plneniu si svojich pracovných úloh ako zodpovedný a na požadovanej úrovni.